Op die spoor van argitek Gerard Moerdijk in PretoriaChristian Roux, Marichen Laubscher, André de Bruin by FAK-huis, wat eers die opsigtershuis van die Voortrekkermonument was. (Foto verskaf) Die Federasie van Afrikaanse Kultuurvereniginge (FAK) het hulde gebring aan Gerard Moerdijk, een van Suid-Afrika se bekendste argitekte, op Woensdag, presies 65 jaar ná sy dood. Moerdijk, ook bekend as Moerdyk, het sy stempel behoorlik in Pretoria afgedruk met talle geboue wat aan sy kreatiwiteit toegeskryf kan word. Die FAK het op toer deur die Jakarandastad gegaan om Moerdijk se skeppings te aanskou en ŉ nuwe waardering te skep vir die man wat só ’n groot invloed op die silhoeëtte van Pretoria gehad het. Mense ken Moerdijk waarskynlik die beste as die argitek van een van Suid-Afrika se bekendste en gewildste toeristebestemmings, die Voortrekkermonument. Op Moerdijk se vroegste planne van dié erfenisbaken, verskyn die jaartal 1937. Hy het verder ook geboue vir die Universiteit van Pretoria ontwerp, onder andere die bekende Merensky-biblioteek op die hoofkampus in Hatfield. Op die toer het FAK-personeel onder meer besoek afgelê aan Moerdijk se huis in Muckleneuk; die Ou Moedersbond-Vrouehospitaal in Prinshof; die straat in Sunnyside wat na Gerard Moerdijk vernoem is; die Nederduitse Gereformeerde kerkgebou, ook bekend as die Ooskerk; en die Libertas, wat nou Mahlamba Ndlopfu heet en gebou is as die eerste minister se woning, in Tom Jenkinsstraat. die Ou Moedersbond-Vrouehospitaal in Prinshof is ook een van Gerard Moerdijk se werke. (Foto verskaf) Laastens het dié groep ook die Voortrekkermonument en die FAK-huis, wat tans as die FAK-hoofkantoor dien, besoek. Dié huis was tydens die bou van die Voortrekkermonument die huis van die opsigter. “Wat ’n voorreg om in die spore van hierdie fenomenale geskiedkundige figuur te kon stap. Moerdijk is vir my ’n voorbeeld, in die sin dat, deur op te bou, jy ’n beter toekoms vir die volgende generasie kan agterlaat,” het Barry Müller, kultuurorganiseerder van die FAK se kultuurnetwerke, na afloop van die toer gesê. “Moerdijk het veral ’n oog om mooi kerke te ontwerp; hy was die argitek van meer as 80 kerke regoor Suid-Afrika. Elke kerk het sy unieke storie en dit was vir my indrukwekkend om te sien en ervaar,” het André de Bruin, wat tans sy internskap by die FAK doen, bygevoeg. Die Voortrekkermonument. (Foto: Mariska Nanni / Maroela Media) Die tekeninge, wat deur die befaamde argitek Gerard Moerdijk geteken is, dateer tussen 1937 (’n jaar voor die hoeksteen van die monument gelê is) en 1949 (die jaar waarin die monument geopen is). (Foto verskaf) Suid-Afrikaanse argitek, Gerard Moerdijk het hierdie huis ontwerp en bewoon vanaf 1924 tot 1955. (Foto: Ossewa/Wikipedia)